Offerholdningen breder sig som en epidemi i medierne i disse år, og bag den gemmer sig en tvivlsom menneskeopfattelse. Ikke mindst medierne har efterhånden gjort offeret til en fast figur.

Et eksempel: En kvinde interviewes i TV-avisen, fordi hun er ledig, men ikke har ret til kontanthjælp, da hendes mand har en god løn. Den manglende kontanthjælp betyder, at der ikke er råd til, at børnene kan komme i svømmehal, fortæller hun.

Journalisten spørger hende ikke, hvorfor der ikke er råd til svømmehal. Manden har en årsindkomst på en halv million kroner – ca. 42.000 kroner om måneden – og mulighed for at benytte ægtefællens uudnyttede bundfradrag på godt 3.500 kroner om måneden. I og med at hun har evnet at få gjort sig til offer og italesat en selv-offergørelse, fritages hun for enhver form for kritiske spørgsmål.